《重答》
宋代·孙应时

万古同山川，八方异风俗。
男儿事弧矢，心目快一瞩，
结交必名胜，旷怀无狭促。
昂昂千丈松，朗朗百间屋。
彼富自钟鼎，我贫甘芋菽。
谁能要俯仰，未许相缚束。
读书头欲白，对客樽无渌。
由来多此士，皎皎驹在谷。
瞿唐候水齐，秋风祛暑溽。
归欤奉亲欢，羹丝鱠江玉。
青衫虽霜叶，已胜袍立鹄。
进退吾何疑，肯事羝羊触。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。